DOHOME ปิดพุ่ง 10% ลุ้นรายได้ปีนี้ 2.8 หมื่นลบ. จ่อเปิดเพิ่ม 5 สาขา หนุนยอดขายโต
DOHOME ปิดพุ่ง 10% ลุ้นรายได้ปีนี้ 2.8 หมื่นลบ. จ่อควัก 500 ลบ. เปิดเพิ่ม 5 สาขา จากปี 2564 มีทั้งหมด 16 สาขา หนุนยอดขายโตทุกกลุ่ม
9 มี.ค. 2565

ผู้สื่อข่าวรายงานว่า วันที่ 9 มี.ค. 2565 ราคาหุ้น บริษัท ดูโฮม จำกัด (มหาชน) หรือ DOHOME ปิดตลาด อยู่ที่ระดับ 22.50 บาท เพิ่มขึ้น 2.10 บาท หรือ 10.29% โดยราคาทำจุดสูงสุด 22.50 บาท และ ราคาทำจุดต่ำสุด 20.10 บาท ด้วยมูลค่าซื้อขาย 836.50 ล้านบาท

นางสลิลทิพ เรืองสุทธิภาพ กรรมการ DOHOME เปิดเผยว่า บริษัทวางเป้าหมายการเติบโตของรายได้ในปี 2565 เติบโตเป็นตัวเลข 2 หลัก โดยคาดว่าจะเติบโตราว 28,000 ล้านบาท ซึ่งได้รับปัจจัยหนุนจากสินค้าในสาขาต่างๆของบริษัทที่หลากหลายรองรับความต้องการของลูกค้าได้ดี และยังมีสต๊อกสินค้ารองรับกับความต้องการของลูกค้าได้ทันที ส่งผลให้ยอดขายในสาขาเดิมของบริษัทมีการเติบโตอย่างต่อเนื่อง นอกจากนี้ยังสามารถรับรู้รายได้เต็มปีในสาขาที่เปิดในปี 2564 จำนวน 4 สาขาด้วย
ในขณะเดียวกันบริษัทยังวางเป้าหมายสัดส่วนรายได้แบรนด์สินค้าของบริษัทไว้ที่ 18% จากปีก่อนที่ 16% โดยบริษัทเตรียมเปิดตัวสินค้าใหม่ๆ เข้ามาเพิ่มเติมอย่างต่อเนื่อง ซึ่งจะเข้ามาช่วยกระตุ้นยอดขาย
นอกจากนี้บริษัทตั้งเป้าหมายในปีนี้จะเปิดสาขาใหม่ทั้งหมด 5 สาขา ด้วยงบลงทุนราว 400-500 ล้านบาทต่อสาขา จาก ณ สิ้นปี2564 มีสาขาทั้งหมด 16 สาขา โดยจะเปิดสาขา 1 ในอำเภอหาดใหญ่ จังหวัดสงขลาในช่วงไตรมาส 1/2565 และ ไตรมาส 2/2565 จะมีการเปิด 2 สาขา ในภาคเหนือ 1 สาขา และในภาคกลาง 1 สาขา และช่วงครึ่งปีหลังอีก 2 สาขาในภาคตะวันออกเฉียงเหนือ
สำหรับทิศทางผลประกอบการในช่วงไตรมาส 1/2565 ยังคงมีการเติบโตอย่างต่อเนื่อง โดยในช่วง 2 เดือนแรกที่ผ่านมามีการเติบโตมากกว่า 37.7% แล้ว โดยยอดขายมีการเติบโตในทุกๆกลุ่ม ไม่ว่าจะเป็นกลุ่มก่อสร้าง กลุ่มซ่อมแซม และกลุ่มตกแต่ง